Document ID: 31997R1564

KOMISSION ASETUS (EY) N:o 1564/97,
annettu 1 päivänä elokuuta 1997,
poikkeuksellisista markkinoiden tukitoimenpiteistä sianliha-alalla Alankomaissa annetun asetuksen (EY) N:o 413/97 muuttamisesta yhdeksännen kerran
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sianliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2759/75 (1), sellaisena kuin se on viimeksi muutettuna asetuksella (EY) N:o 3290/94 (2), ja erityisesti sen 20 artiklan,
sekä katsoo, että
klassisen sikaruton puhjettua tietyillä Alankomaiden tuotantoalueilla tämän jäsenvaltion osalta on säädetty poikkeuksellisista sianlihamarkkinoiden tukitoimenpiteistä komission asetuksessa (EY) N:o 413/97 (3), sellaisena kuin se on viimeksi muutettuna asetuksella (EY) N:o 1498/97 (4),
asetuksessa (EY) N:o 413/97 säädettyjä eläinlääkinnällisiä ja kaupallisia rajoituksia ja tukitoimenpiteitä on jatkettava edelleen useamman kuukauden ajan; tämän vuoksi on järkevää ja perusteltua keskeyttää porsaiden tuotanto emakoiden siemennyskiellolla, jotta vältetään tarve teurastaa porsaat muutaman kuukauden kuluttua, ja samalla vähennetään sikojen kokonaismäärää ja täten taudin leviämistä uudelleen,
Alankomaiden viranomaiset ovat aloittaneet 3 päivänä kesäkuuta 1997 tällaisen siemennyskiellon alueilla, joilla porsaat on tiheässä; tuottajien on pidettävä astuttamattomat emakot tilalla tämän kiellon poistamiseen asti, ennen kuin ne voivat aloittaa porsaiden tuotannon uudelleen; on perusteltua korvata emakkojen ylläpidosta aiheutuvat kustannukset kuukausittain myönnettävällä tuella sinä aikana, jolloin siemennyskieltoa sovelletaan,
Alankomaiden toimivaltaisten viranomaisten on säädettävä tämän tuen soveltamisen säännöksistä ottaen huomioon hakemusten jättämisen, valvontatoimenpiteiden ja seuraamusten osalta tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä 23 päivänä joulukuuta 1992 annetun komission asetuksen (ETY) N:o 3887/92 (5) säännökset, sellaisena kuin se on viimeksi muutettuna asetuksella (EY) N:o 2015/95 (6), yhdenmukaisuuden vuoksi,
astuttamattomista emakoista myönnetty tuki korvaa eräällä tavalla toimivaltaisille viranomaisille luovutetuista nuorista porsaista myönnettävän tuen; tämän vuoksi on perusteltua rajoittaa yhteisölle uudesta astuttamattomien emakoiden tukijärjestelmästä aiheutuvat kulut samalle tasolle kuin erittäin nuorten porsaiden luovuttamisesta myönnetty tuki, ja
tässä asetuksessa säädetyt toimenpiteet ovat sianlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetukseen (EY) N:o 413/97 4 a artikla seuraavasti:
"4 artikla
1. Alankomaiden toimivaltaiset viranomaiset voivat pyynnöstä myöntää tuottajille niiden tiloilla olevista siemennyskiellon alaisista emakoista tukea 3 päivästä kesäkuuta 1997 alkaen Alankomaiden asetuksen `asetus sikojen lisääntymistoimien kieltämisestä 1997 - Regeling fokverbod varkens 1997` perusteella.
2. Tuen määräksi vahvistetaan 32 ecua emakkoa kohti kuukaudessa. Sitä myönnetään tukeen oikeutetuista emakoista, jotka pidetään hakijan tilalla koko siemennyskiellon ajan ja jotka siemennetään 4 kuukauden kuluessa kiellon päättymisestä. Emakoiden on oltava astuttamattomia vähintään siemennyskiellon keston ajan. Tukea myönnetään yhtä monelta kuukaudelta kuin siemennyskielto kestää. Tuki voidaan maksaa aikaisintaan kuuden kuukauden kuluttua siemennyskiellon voimaantulosta.
3. Alankomaiden viranomaiset antavat kaikki tarvittavat säännökset 1 kohdassa tarkoitetun tuen soveltamiseksi ja erityisesti tukeen oikeutettujen eläinten määrittelystä ja näiden tunnistamisesta.
Hakemusten jättämisen, valvontatoimenpiteiden ja seuraamusten osalta sovelletaan soveltuvin osin tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä annetun komission asetuksen (ETY) N:o 3887/92 (*) 5 artiklan, 6 artiklan 1, 3, 4 kohdan ja 5 kohdan ensimmäisen luetelmakohdan, 8 artiklan, 10 artiklan 2 ja 5 kohdan, 11, 12, 13 ja 14 artiklan säännöksiä.
4. Alankomaiden viranomaiset ilmoittavat 30 päivän kuluessa tämän asetuksen voimaantulosta komissiolle antamistaan säännöksistä. Ne antavat komissiolle säännöllisesti tietoja tällä asetuksella perustetusta tukijärjestelmästä.
5. Yhteisön talousarviosta maksetaan 70 prosenttia tähän tukeen liittyvistä kustannuksista, siis enintään 220 000 emakosta.
Yhteisön rahoitusosuus ei voi kuitenkaan olla suurempi kuin se määrä, mitä olisi maksettu saman määrän 1 artiklan 4 kohdassa tarkoitettuja hyvin nuoria porsaita tuottaneista emakoista samana aikana kuin siemennyskielto kestää, vähennettynä 116 päivällä.
Ennakkoina maksetut tuet, jotka ylittävät edellisen luetelmakohdan mukaisesti lopullisen tukikelpoisen määrän, palautetaan EMOTR:ille tukeen oikeutetun määrän vahvistamista seuraavan kuukauden aikana.
(*) EYVL N:o L 391, 31.12.1992, s. 36.".
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä elokuuta 1997.

Labels: 18
19
5
6